ГЛАГОЛИ С ФОРМАНТА СИ 
В БЪЛГАРСКИЯ ЕЗИК 


Отмкад ЅАУОУА 


Опімегѕуѓеё Маги Сите-5КЮюдоуузКте) м Ги Ппте 


УЕКВЅ УЛТН ТНЕ АЕЕТХ СИ ІЧ ТНЕ ВОТ САКТАМ ТАМСПАСЕ. Те рарег апа!узез Ше Ёипс- 
(10п5 оЁ ће аҝх си іп геЙехіуе уегЬѕ іп Виеагіап. 1 етрћһаѕіѕеѕ Ше уагіеѓу іп Бе ргопотта! 
апа оћег уреѕ оЁ изаре оЁ Ше рагісІе. Тһе аиіћог оЌегѕ а зузбетайзей арргоасћһ іомагіѕ Ше 
Ғипсіопѕ оЁ ће аёх іп ће ВшШрапап Таприаре, іпібіаііпо сопігаѕііуе геѕеагсһ оЁ е ѕиЬјесё іп 


Ви]вагіап апа оће 51ауіс |априасез. 


Кеумогдв: ге ехіуе уегЬѕ, епс с ргопотіпа! огт, аЁбіх, рагис!е, ргавтайс теапіпо, Ёогтабіуе. 


Употребата на глаголи с форманта си в българския език не е изолирано явление 
сред славянските езици, но в българския език тя се откроява със своята разпростра- 
неност и многообразие. В литературата обаче въпросното явление не е разглеждано 
системно и е много по-слабо проучено в сравнение с употребата на глаголи с фор- 
манта се (от по-съвременните автори вж. за него Вълчанова 1995, Ницолова 1986, 
Ницолова 2008, Петрова 2008). 

По своя произход елементът си е стара енклитична форма на възвратното 
лично местоимение в дателен падеж, която е поела, както е известно, в българския 
език, заедно с другите кратки лични форми, и граматическите функции на кратка 
форма на притежателното местоимение (към пълната форма свой). В съвременния 
език функцията на форманта си в съчетание с глагол не еединна: той може да се про- 
явява като лично местоимение в ролята на непряко допълнение, като притежателно 
местоимение, като частица с различни функции. 

Тази статия предлага анализ на споменатата употреба въз основа на произве- 


дения от съвременни български автори, преведени на хърватски (в хърватския език 

също е застъпена употребата на глаголи с този формант и това ми дава база за сравне- 
ние, макар че основната цел на статията е да представи картината в българския език), 
на български народни приказки, а дори и въз основа на български превод на хър- 
ватски автор, където се откроява спецификата на българската употреба, привнесена 
най-често там, където в оригинала тя липсва (което също говори за релевантността 
на това явление в българския език). 

1. Предложената тук класификация започва от случаите, които са най-лесни 
за обяснение - тези, при които формантът си от съвременна гледна точка има на- 
пълно формална словообразувателна функция, т.е. не привнася към семантич- 
ната структура свое значение, а глаголите като лексикални единици са невъзможни 
без този формант (в българската литература те се причисляват към медиалните 
глаголи), напр.: Но като си спомня за кактуса, нищо не помага (МИ); Предстдви 
си г-жа Селянова, изправена пред тълпа от пощаджии и шофьори (АП). Първият 
глагол от тези два примера от съвременна гледна точка не е възможен без си, докато 
вторият е възможен, но със съвсем различна лексикална семантика (представям на 
някого нещо/ някого). 

2. В следваща група се отделят случаите, когато формантът си е кратка форма 
на възвратното лично местоимение, изпълнява ролята на непряко допълнение към 
сказуемото и би могъл, повече или по-малко естествено, да се замести от съответната 
пълна форма на местоимението. 

2.1. Най-често в тези случаи хърватският превод също включва възвратното 
местоимение ѕі или пълната му форма ѕері, или пък тези форми могат да бъдат въве- 
дени. Значението на непряко допълнение е най-чисто при някои глаголи за говорене, 
които подразбират адресат и при които тук валентността за адресат е запълнена 
с извършителя (на себе си), срв.: Отначало Коста си рече (- рече на себе си), че няма 


сила, която да го накара да отвори (АП); - Къде ще бягате, бе? - И си отговаряше 


(= отговаряше на себе си): - В Италия (ГГ). В предишната група бе отбелязан като 
медиален глаголът спомням си. Неговият еднокоренен синоним припомням си обаче 
спада към тази втора група, защото може да има и адресат (за разлика от горния): 
припомням на някого; припомням на себе си, срв. примера: ...и отново си припом- 
няше съответната история (ГГ). 

2.2. Глаголи от тази група могат да се съчетават и с друга семантика на въз- 
вратното лично местоимение - не на адресат (на някого), а на бенефициент, срв. 
в следните примери: Ако трябва, ще напусна работа, ще си потърся (= ще потърся 
за себе си) нещо друго (ГГ);..., попреглътнал и не можал да се стърпи - откъснал си 


(= откъснал за себе си) едно парченце и си хапнал (БНП); Е, все пак съм си харесал (= 

харесал съм за себе си) едно момиче (ГГ). Глаголите от този вид изразяват действия, 
които се вършат за някого, а техният контекст, заедно с употребата на възвратното 
местоимение, свидетелства, че този някой е самият извършител (за себе си). В подхо- 
дящ контекст тази предназначеност за самия извършител може да се изразява и без 
форманта си - ако за тази роля не е експлицитно посочен някой друг участник в съ- 
битието, напр. за теб, за нея и т.н. (срв.: Харесал съм едно момиче), но употребата 
с форманта експлицира това значение. От тази предназначеност за самия себе си про- 
излиза и едно допълнително, прагматично значение на форманта си, което може да се 
определи като по-заинтересовано, по-живо отношение към действието, основаващо 
се на оценката за това действие като желано заради очакването на неговия положи- 
телен ефект върху извършителя. Без форманта си споменатото значение изчезва, 
а то, както и самата употреба на такива глаголи, е характерно за разговорния език. 
Още по-осезателно това положително отношение към действието на подлога, който е 
кореферентен с допълнението със семантика на бенефициент, се откроява в пример, 
зает от детската реч, където детето съзнава това прагматично значение, но го употре- 
бява неправилно, защото иска да изрази информация, която възрастният носител на 
езика няма да изрази: А пък Ема си е родила коте (ГГ). В това изречение, изказано 
от детето за една омъжена жена, която си е донесла вкъщи коте, иска да го отглежда 
и много го обича, се подразбира информацията Ема е родила нещо за себе си, нещо, 
което е само нейно, и тази себична информация е типична за детската представа, 
свързана с любимо същество. Може да се обобщи, че при глаголите от т. 2.2. форман- 
тът си съчетава функцията на местоимение в позицията на непряко допълнение със 
семантика на бенефициент и функцията на частица с прагматическо значение, което 
прави неговата употреба, когато в текста е ясно предназначението на действието за 
самия извършител, незадължителна и характерна повече за разговорния език. 

з. Понякога енклитичната форма на личните местоимения за дателен падеж, 
която съвпада с енклитичната форма на притежателните местоимения, може да има 
употреба, при която адресатът / бенефициентът на действието се свързва и със зна- 
чението на притежание. Това става, когато краткото притежателно местоимение, 
намиращо се заради характера си на енклитика в по-предна от своето главно същест- 
вително позиция в изречението, попадне до глагола, чиято валентност за адресат или 
бенефициент попълва неговото главно съществително. Тогава то започва освен при- 
тежание да изразява и значение на съответната глаголна валентност, срв.: Напиши 
му домашното (= Напиши неговото домашно / Напиши му на него домашното). 

Като имам предвид това, смятам за оправдано да разгледам при настоящия 


си анализ и случаи с такава двойна употреба на възвратното местоимение си. Напр. 

в изречението Хитър Петър се облякъл в новите си дрехи, обул си новите цървули 
(= своите нови цървули) (БНП) изразът обул си може да се тълкува и като действие, 
което извършителят извършва върху себе си (обул на себе си - срв. възможното обул 
на детето). Затова и тук можем според мен да говорим за глагол с форманта си, 
който изпълнява ролята едновременно на лично и на притежателно местоимение. 
Срв. и друг пример: Пременил се и си сложил новия овчи калпак (=своя нов овчи 
калпак/ сложил на себе си - срв. възможното сложил на детето) (БНП). 

Още по-очевидно споменатите две значения се съчетават в следния пример: 
Представям си как съм изглеждал сред тълпите японци, щракащи с фотоапарати. 


Не че и аз не си носех - руска „Смяна, препоръчвам го,... (ТГ), където се съчетават 


и двете тълкувания: Не че и аз не носех със себе си/ за себе си фотоапарат + не че 


и аз не носех своя фотоапарат. 


Нещо повече, в разглежданите примери съвпадението между извършителя 
и притежателя се подразбира от самия текст. Затова в тях употребата на форманта 
си, макар и естествена, не е задължителна, срв.: Хитър Петър се облякъл в новите 
си дрехи, обул новите цървули; Представям си как съм изглеждал сред тълпите 
японци, шракащи с фотоапарати. Не че и аз не носех - руска „Смяна, препоръчвам 
го. Това означава, че отново този формант освен значението на лично и на притежа- 
телно местоимение изразява и прагматически нюанс. Ето и още по-красноречиви 
примери за това прагматическо значение (този път комбинирано само със значение 
на притежателно местоимение), което е отново, както и вт. 2.2., значение на по-заин- 
тересовано, по-живо отношение към действието (този път към притежанието) за- 
ради желания ефект от него, в случая - заради желаното състояние от притежанието. 
Отново тази употреба е маркирана с разговорна оцветеност, срв.: ...той не спираше 
да ожалва живеещите там, че си нямали поляни и ливади (= нямали свои поляни 
и ливади) (ГГ); За тези пари си накупих няколко пасти... Сложих си ги (= сложих 
своите пасти) в един плик и кротко зачаках да се събудя (ГГ). 

Все пак, възможна е и употребата на форманта си в неговото чисто местои- 
менно значение (без значението на прагматическа частица). Напр. в изречението 
Дояж си хайвера! (АП) тълкуванието на значението на форманта си трябва да дефи- 
нира местоименно значение: дояж своя хайвер / на себе си хайвера, защото без фор- 
манта си няма да се разбира, че хайверът е на извършителя на действието, срв.: Дояж 
хайвера! 

От анализа в горните точки (2.2. и 3.) можем да дефинираме следната ези- 
кова тенденция: формантът си, запълващ в ролята на непряко допълнение валент- 


ност за бенефициент към предиката (т. 2.2.) или съчетаващ значенията на непряко 

допълнение със значение на притежание (т. 3.), не е задължителен, когато от текста 
се подразбира, че извършителят съвпада със значението на съответната валентност, 
а става задължителен, когато в текста това не се подразбира изрично (напр. дояж- 
дам нещо). В първия случай формантът си съчетава двете местоименни значения (на 
бенефициент и на притежателно местоимение), заедно или поотделно, със значение 
на прагматическа частица. Във втория случай формантът изразява само значението 
на местоимение. Установената езикова тенденция обаче е усложнена от употребата 
на разглежданите изрази. Имам предвид, че фразеологизирането на даден израз го 
изважда от сферата на действие на правилото, срв. напр. фразеологизма отваряй си 
очите!, където формантът си е задължителен, макар че се подразбира, че извършите- 
лят отваря именно своите очи и би било естествено глаголът да може да се употреби 
и без този формант. Освен това, в българския език се намесва и категорията опреде- 
леност / неопределеност, напр. определената форма на съществителни, изразяващи 
части на тялото, изисква употребата на форманта си, а неопределената форма не го 
допуска, срв.: Той си протегна ръката / Той протегна ръка. 

4. Последна група с по-изразено значение на възвратно местоимение представ- 
ляват случаите на глаголи с взаимно възвратно значение, при които действието се 
върши от повече от един извършител. 

4л. В типичния случай извършителите извършват реципрочно действие един 
върху друг, при което другият играе ролята на адресат (на някого): Интересите на 
няколко лобита се преплитаха и взаимно си пречеха (Х пречи на У и обратното) 
(АП). В такива случаи в хърватския език също е възможна употребата на възврат- 
ния вариант на глагола със си. В следния пример: Всички щастливи семейства си 
приличат едно на друго (ТГ) съвременният български автор посочва мисълта на Лев 
Толстой, като избира разговорен вариант на изречението в превод, който наред със 


си-формата употребява и аналитична перифрастична форма едно на друго, вместо 


по-книжовния, който би бил: Всички щастливи семейства си приличат. Все пак, 
можем да отбележим, че за реципрочните глаголи от посочения тип в българския език 
употребата на форманта си е задължителна, а дублирането му с перифрастичен израз 
придава на изказването по-разговорно звучене. 

4.2. В други случаи от тази група става дума не толкова за реципрочно дейст- 
вие, т.е. за действие, което Х върши върху У и обратно, колкото за едно съвместно 


действие, при което извършителите встъпват във взаимоотношение (= помежду 


1 Тъкмо така е превел изречението преводачът от руски език в превода на български на романа Ана 
Каренина (става дума за Георги Жечев). 

си), напр.: Но нали били трима, не могли да се разберат как да си разделят зай- 


чето (< да го разделят помежду си, между себе си) (БНП); След това си разменили 


дрехите (=разменили помежду си) (БНП). Тук обаче могат да се добавят и тълкува- 
нията от предишните групи, срв.: да го разделят помежду си и за себе си, затова 
в изречението без форманта си няма да бъде сигурно, че извършителите извършват 
действието за себе си, срв.:... не могли да се разберат как да разделят зайчето. Във 
втория пример пък се добавя значението на притежателно местоимение: след това 
разменили помежду си своите дрехи, затова без форманта си не се подразбира, че 
това са техните дрехи и че извършителите встъпват в пряко отношение помежду си 
(срв.: След това разменили дрехите). Затова и при тази група може да се отбележи 
като задължителна употребата на форманта си, който замества перифрастичния из- 
раз в ролята на непряко допълнение. Можем да направим и наблюдението, че при 
глаголите с реципрочна употреба формантът си не изпълнява ролята на частица, 
затова напр. при разбирания реципрочно глагол пишат си в изречението Те си пи- 
шат всяка вечер липсва прагматично значение, каквото бихме имали обаче при не- 
реципрочно тълкуване на същия глагол в изречението Те седят на чина и си пишат 
най-спокойно (за този вид прагматично значение вж. по-долу, т. 6.2.). 

Отделен случай в тази група представлява глаголът със значение на съвместно 
говорене говорят си, както и предикатът казват си (нещо), чието лексикално значе- 
ние ги свързва със синонимите приказват си и разговарят. В първата двойка глаголи 
(говорят си и казват си) имаме типично реципрочно значение на глагол, който има 
валентност за адресат: Х говори / казва на У и обратно, което означава, че тези два 
глагола спадат към групата с реципрочни глаголи от т. 41. При тях употребата на 
форманта си във функция на възвратно местоимение е задължителна, срв.:... и седнал 
при госта да си кажат още някоя и друга приказка. За разлика от тях, при глагола 


приказват си, напр. Там имало двайсетина души, които си приказвали и се смеели 


(БНП), формантът си вече не е задължителен, защото от семантиката на глагола се 
подразбира, че действието, изразявано чрез формата за множествено число, е съв- 
местно, затова предикатът в множествено число и сам подразбира съществуването на 
актанта с някого, който обаче не е адресат. Формантът си тук изпълнява функцията 
на частица, затова, ако се изпусне, срв.: Там имало двайсетина души, които приказ- 
вали и се смеели, основното значение ще се запази, макар че ще изчезне един вид 
прагматическо значение, за който ще стане дума по-нататък. Семантиката на другия 
глагол за говорене, разговарят, подразбира в още по-голяма степен актанта с някого 


и съвместно действие, затова употребата на си към него (разговарят си) би била още 

по-ненужна и би се срещала само в случай на подчертано изразяване на споменатото 
прагматично значение (в. по-нататък в т. 6.2.). 

5. В по-голяма част от случаите формантът си не играе роля на местоимение, 
а на частица, при това с различни функции. В следващата група ще разгледам случа- 
ите, когато частицата си внася в семантичната структура на основния глагол някаква 
модификация, т.е. значението й се свързва с лексикалното значение на самия глагол 
и с представата за самото изразявано извънезиково действие. 

5.1. Една по-особена семантика, свързана с идеята за окончателно отдалеча- 
ване на извършителя от някакво място и за неговата насоченост към друго място, 
което е по нещо негово собствено, обединява един малък брой глаголи със значе- 
ние на насочено движение, които изразяват тази идея чрез вариант с елемента си. Без 
този елемент същите глаголи остават само със значението си на насочено движение, 
но без споменатата семантика, и изискват по правило експлициране на локализа- 
тора. В примерите 1) [Майка ми] поклащаше глава и си лягаше (МИ) (срв.: и лягаше 
на дивана); 2) В същия час дъщеря й си отиде... (ЙЙ) (срв.: и отиде в кухнята); 3) Се- 
ляните, които бяха приказвали настрана, станаха, разплатиха се и си излязоха 
(ЙЙ) имаме типичната локализация на собственото легло за лягам си, съответно на 
собствената къща за глаголите отивам си и излизам си, при което вторият от тези 
два глагола е употребен със значение, което не е основно за него, а е синонимно на 
значението на глагола отивам си. Подобна употреба можем да имаме и от глагола 
заминавам си, при който обаче изразяването на локализатор без форманта си не 
е задължително (срв.: – Къде е Петър? - Отиде си / “Отиде; Легна си / *Легна, но 
Замина си / Замина). Без форманта си, както стана дума, глаголите лягам, отивам, 
заминавам означават просто насочено движение към някое място, което не влиза 
в посесивна връзка с извършителя на действието. Следователно формантът си при 
варианта на глаголите отивам си, лягам си, заминавам си заема валентността за ло- 
кализатор в семантичната структура на глагола за насочено движение, като изразява 
най-общо идеята за собствено място. Формантът изразява и друг семантичен компо- 
нент (вероятно свързан с идеята, че собственото място има по-голяма притегателна 
и задържаща сила) - логическата импликация, че извършителят на действието няма 
да се върне там, откъдето се е отдалечил (в рамките на определен период, който може 
и да е неограничен). По такъв начин, в тази група глаголи елементът си би трябвало 
да се тълкува като модифицираща значението частица, като словообразувателна час- 
тица, която обаче няма чисто формална функция (както при глаголите от типа спом- 
ням си), а привнася свой семантичен елемент и така се образува, според мен, самос- 


тоятелно значение в рамките на полисемантичната структура на съответния глагол. 

Характерната особеност на тази група глаголи - идеята за мястото, което по 
някакви причини е близко за извършителя и където той отива - може само да се 
подразбира, като в посочените примери, или пък да се експлицира, напр.: В същия 
час дъщеря й си отиде в стаята; Приятелят й си замина за София. Подобно зна- 
чение е характерно и за глагола оставам, когато към него се добави формантът си, 
напр.: Той си остана в Загреб (не замина за провинцията). Съчетанието на този 
глагол с форманта си обаче не се е лексикализирало (срв. и невъзможното “Той си 
остана), затова не можем да говорим за семантичен вариант на глагола оставам си 
(някъде), а това е глаголът оставам, който има до себе си форманта си във функция 
на прагматическа частица и спада към една по-нататъшна група глаголи (вж. т. 6.1). 

5.2. Подобна преобразуваща семантичната структура на основния глагол функ- 
ция има според мен формантът си и при една малка група глаголи, където добавя 
към семантиката на глагола представа за действието, свързана с устойчивост на 
неговите резултати и по-голяма продължителност. 

Такава е употребата на глагола мисля (си) / помисля (си). Ето някои примери 


с този глагол в неговия вариант с форманта си: И ти ли, селянино, си мислиш, че 


можеш да ме излъжеш? (БНП); Не ме разбра. Сигурно си помисли, че и мен нещо ме 


е треснало в главата (МИ); Знам аз какво си мислите още като вляза (МИ). Струва 
ми се, че разликата между възвратния и невъзвратния вариант е по-голяма при нес- 
вършения вид на глагола. Вариантът мисля си според мен представя самия процес на 
мислене като някакво дълготрайно ментално състояние, като една по-стабилна увере- 
ност. Затова например в случай на изпадане на форманта си първото изречение вече 
няма да изразява постоянната увереност на селянина, а неговото мнение в момента, 
когато му задават въпроса: И ти ли, селянино, мислиш, че можеш да ме излъжеш? 
Подобно на това, изречението Знам аз какво си мислите още като вляза, което про- 
изнася един боксьор пияница при влизане в кръчмата в разказ на М. Йергович, не 
означава, че той е ясновидец и знае какво мислят посетителите на кръчмата в този мо- 
мент, а че знае каква позиция заемат те по принцип спрямо него. Прави впечатление, 
че вариантът със си не е възможен, когато глаголът е употребен като перформатив, 
т.е. именно когато действието мисля се възприема като актуално езиково действие, 


което въвежда в текста твърдение, срв.: Мисля, че ти си виновен за станалото, или 


пък когато има преносно значение, в смисъл мисля за някого = грижа се за него: Ти не 


мислиш достатъчно за децата! Ако глаголът е от свършен вид, струва ми се, че двете 


2 Възможният вариант Мисля си, че ти си виновен за станалото според мен вече не е перформа- 
тивно утвърждаване, ае споделяне, съобщаване за дадена увереност. 

употреби нямат някаква по-чувствителна разлика помежду си, но в разговорния език 
по-често се употребява възвратната форма със СИ. 


И друг глагол със значение на ментално състояние проявява същата особеност. 


В примера Стопанката пък нищичко не похапвала. Тя си знаела, че на другия ден 
ще яде от вкусната гозба, която била скрила (БНП) възвратният вариант, според 
мене, също изразява по-голяма устойчивост на менталното състояние. В изречението 


без форманта си: Тя знаела, че на другия ден ще яде от вкусната гозба, която била 


скрила, знанието на стопанката се представя не толкова като стабилна увереност, 
колкото като налична информация, като осведоменост. Срв. и често срещания израз: 
Знаех си аз, че така ще стане! 

Към тази група може да бъде причислен и глаголът в следния пример: В дните, 
когато по градския водопровод отново потичаше вода, Иво можеше да си отдъхне 
на спокойствие (МИ). Струва ми се, че с глаголите отдъхвам и почивам формантът 
си представя действието като по-устойчиво и продължително, затова вариантът без 
си е възможен главно с изрази със значение на ограничен период, напр.: Остави ме 
да почина малко; Трябва да отдъхна малко. Докато вариантите с форманта си нямат 
такова изискване към контекста си, срв.: Починах си две седмици, сега трябва да 
поработя (струва ми се неестествен вариантът “ Починах две седмици, сега трябва 
да поработя). 

И тук, както и в горната група, определям функцията на форманта си като 
близка до функцията на словообразувателен елемент, който моделира характера на 
действието. Но за случаите от тази точка може да се обобщи добавяне на значение на 
по-голяма интензивност за самото действие (мисля, знам, почивам). Освен това, тук 
употребата на форманта си не е задължителна, което свидетелства за по-голяма бли- 
зост на значението на форманта до прагматическото, отколкото до лексикалното ниво. 

5.3. С друга семантична трансформация е свързан формантът си при глагола 
признавам си (нещо): Призна си, че не ги е чела (ГГ). Семантиката на глагола призна- 
вам може да включва: 1) действието съгласявам се с някакъв факт (Тя призна неговото 
превъзходство = съгласи се, че той я превъзхожда), но може да включва 2) действието 
разкривам пред някого някакъв факт, който той не е знаел със сигурност (Тя призна 
лъжата си = разкри, че го е излъгала). Във варианта с форманта си - признавам си 
(нещо) - се съдържа семантичен елемент, който се свързва с второто от представените 
две значения, а именно - елементът не крия, преставам да крия, защото възвратният 
произход на форманта си отвежда към асоциацията за собствена принадлежност, 
свързана с обекта на действието крия - крием нещо, което в момента, дори и ако 


сме го откраднали, е наше. Затова той не е възможен с първото от семантичните 

тълкувания, срв.: “Тя си призна неговото превъзходство, докато е естествен, със съ- 
ответната семантична добавка, при второто тълкуване: Тя си призна, че го е излъгала 
(= Тя престана да крие, че го е излъгала). В семантичната структура на този глагол 
частицата си играе блокираща роля - тя блокира валентността за адресат, която се 
съдържа в основния глагол (признавам на някого), срв. Тя му призна, че го е лъгала 
и Тя си призна, че го е лъгала, но “Тя си му призна, че го е лъгала?. Така действието, 
превърнало се в безадресатно, придобива характер на действие, за което чрез фор- 
манта си се експлицира, че то не се извършва за никого конкретно. Във варианта 
с основния глагол без експлициран адресат (Тя призна, че го е излъгала) действието 
остава адресатно, затова естествено може да породи въпроса На кого призна? / Пред 
кого призна? Когато валентността за адресат е блокирана от частицата си, при нужда 
все пак такъв да бъде екплициран, той ще заеме позиция на локализатор, характе- 
ризиращ се с одушевеност, срв.: Тя си призна пред приятелката си, че го е лъгала. 

Ще припомня, че и при този глагол частицата си модифицира семантичната 
структура на основния глагол, но употребата й не е задължителна, затова значението 
п донякъде се доближава до прагматическото ниво. 

6. Доста по-многобройна е следващата група глаголи, при които формантът си 
играе ролята на прагматическа частица. При тях е от значение, че формата с еле- 
мента си изразява някаква характеристика, която говорещият дава на съответното 
действие, която представлява неговото отношение към действието и която се подраз- 
бира в изречението като подтекст. 

б.. В една подгрупа такива глаголи изразяваното действие е свързано за го- 
ворещия с истинската същност на извършителя, затова говорещият изразява чрез 
възвратната форма с елемента си, че за него дадената ситуация е напълно естествена. 
Ако в примери като следните: Но времето минаваше, а те се обичаха както в нача- 
лото, а си оставаха същите (МИ); Гювечът никога не влезе в употреба. Остана си 
в кухнята като празна саксия (МИ; за говорещия е естествено гювечът да остане 
там, където е бил и преди); Тези гъби ти отваряли очите за неща, които и без това 
си съществуват, но иначе са невидими (ГГ); Благородникът чиляк си е благородник 
чиляк, пък фукарата си е фукара и това си е (МИ) формантът си отпадне, тази оценка 
за естественост ще престане да се изразява, но основното значение няма да се про- 
мени. Посоченият по-горе (в точка 5.1.) глагол оставам с прагматическата частица си 


спада именно към тази група, защото в изречения от типа на Той си остана в Загреб, 


З Ако изобщо е възможен такъв силно разговорен вариант, при него формантът си ще бъде частица 
с прагматическо значение, отбелязано по-долу в т. 6.1. 

за разлика от Той остана в Загреб, действието се възприема като естествено, защото 
локализаторът Загреб е свързан по някакъв начин със същността на извършителя 
(той е неговият роден град и под.), докато във второто изречение такава естествена 
връзка не се подразбира. 

6.2. В следващата подгрупа случаи с помощта на възвратната форма на глагола 
със си говорещият изразява в подтекста тип информация, която би могла да се верба- 
лизира като обстоятелственото пояснение за начин най-спокойно, напр.: Ала след 
малко - що да видят - Хитър Петър пасе из полето цяло стадо овце и си пее (БНП); 
Веднъж Хитър Петър си вървял из пътя, нещо се бил замислил и гледал надолу в кра- 
ката си (БНП); Преди да свия зад ъгъла, не издържах и се обърнах. Седеше си все 
така, люлееше се ритмично на плетения стол (ГГ). Интересно е сравнението между 
българския глагол играя, който може да бъде и формално възвратен - играя си, като 
тогава отново се подразбира значението най-спокойно (напр. Децата си играят на 
двора / Децата играят на двора), и преводния му еквивалент в хърватски и сръбски 
- глагола 1дгай зе, който, макар и също възвратен, се различава по това, че: 1) има фор- 
мант зе, т.е. свързва се с идеята за пряко допълнение (ідгаѓі подоте!), 2) формантът се 
появява само когато към преходния по правило глагол (ідгаѓі пе го) липсва пряко до- 
пълнение, като тогава сигнализира, че глаголът вече не е преходен, т.е. в споменатите 
два езика възвратната частица изпълнява не прагматическа, а граматическа функция“. 

Употреба от разглеждания в тази група вид имаме и във фразеологизирания 
разговорен израз Свиркай си!, който означава Не се притеснявай! срв.: Ако се държиш 
като мъж, прибираш си тлъстия дял, плюс аванса и си свиркаш (АП). Заради него- 
вата фразеологизираност единствено с него не е възможна употребата без форманта 
си (срв. невъзможното “прибираш си тлъстия дял, плюс аванса и свиркаш). 

6.з. Близко до това значение е допълнителното значение на удоволствие, нас- 
лаждение, което извършителят изпитва от извършваното действие, срв. следните 
примери:... попреглътнал и не можал да се стърпи - откъснал си едно парченце и си 
хапнал (БНП); В руския ресторант..., човек можеше да си поплаче до насита, да по- 
спори с Бога или дявола... (АП); Беше си пийнал и очевидно се забавляваше добре (АП). 

6.4. В следваща група могат да бъдат отделени глаголи, чиято възвратна форма 
изразява желанието на говорещия да интензифицира своето твърдение (а не са- 


мото извънезиково действие като вт. 5.2.), затова към такава употреба винаги може да 


4 При глагола признавам си от анализа по-горе, където също имаме блокиране на валентност, но за 
адресат, не говоря за граматическа роля на форманта си, защото приемам, че наличието/ липсата 
на адресат променя лексикалното значение на глагола, но не и граматическата му форма. 

се добави наречието (или частицата) наистина, срв.: И колкото и странно да е това, 
то все пак си има своето оправдание (ТГ), съответно:.., то все пак наистина (си) 
има своето оправдание. Срв. и друг подобен пример: Тази работа си изисква време = 
наистина (си) изисква време. 

6.5. Анализът позволява да се открои и друго прагматическо значение на фор- 
манта си - информацията, че изразяваното действие е обичайно, че съществува 
традиция за неговото извършване, напр.: Дядо Гено не харесваше нещо..., но като 
виждаше, че всеки си работи, както си знае... (ЙЙ); Той отишъл така, както си 
ходел всеки ден (БНП). 

7. Последната група глаголи с форманта си, открояваща се в българския език, 
е малобройна и е съставена от глаголи от типа на струва си и заслужава си. Те 
са специфични по това, че имат лексикална семантика, представляваща оценка на 
нечие качество, както и по това, че възвратният им вариант изисква да бъде свързан 
с подчинена пропозиция (изразявана от подчинено изречение или от пропозицио- 


нално съществително, напр.: не си заслужава да се труди човек за него - не си 


заслужава труда). Тези глаголи могат да бъдат както в безлична форма (не си струва 
да упорстваш), така и в лична форма с подлог (филмът не си заслужава да го гледа 
човек). Ето и примери с тях: Хич и не си струва да приказваме за такъв ахмак човек 
(БНП); Човекът си заслужаваше да бъде оставен на мира, за да си почине от хора 
(МИ); Едно ще ти кажа, можеш да схванеш струва ли си един филм само по това... 
(ГГ) (в това изречение няма подчинена пропозиция, но тя се подразбира: струва ли 
си един филм да бъде гледан);... сякаш нещата, които изпращаше, не си струват 
разходите за пътя (АП; тук пропозицията е изразявана от пропозиционалното съ- 
ществително разходите - да плащам за пътя). Глаголът заслужава си може да бъде 
използван и без форманта си, когато не е употребен безлично (срв. с един от посоче- 


ните по-горе примери: Човекът заслужаваше да бъде оставен на мира), но с неговата 


безлична форма се употребява само възвратната конструкция. Глаголът струва си се 
среща без форманта си също само в лична форма, при това отрицателна, когато има 
преносно значение на крайно отрицателна оценка, напр.: Филмът не струва (=не 
струва нищо, много е слаб). Ако сравним при личните употреби възвратните и не- 
възвратните варианти, съответно: Човекът си заслужаваше да бъде оставен на мира 
/ Човекът заслужаваше да бъде оставен на мира и Филмът не си струва и Филмът 


не струва, ще открием прагматична разлика, каквато открихме при интензифици- 


ращото значение на форманта си по-горе, срв.: Човекът наистина си заслужаваше 


да бъде оставен на мира; Филмът наистина не си струва. Друго тълкувание може 

да бъде значението на притежателно местоимение, напр.: Певецът си заслужи наг- 
радата = Певецът заслужи своята награда / Певецът заслужи наградата си. 

Що се отнася до безличните варианти на тези глаголи, напр. в изречения като 
Хич и не си струва да приказваме за такъв ахмак човек (БНП) или Заслужава си да 
поразмислим за предложението, те най-вероятно са произлезли от личните (напр. То 
хич и не си струва? да...), но в тяхната семантична структура формантът си е задължи- 
телен и играе ролята на формообразувателна частица, подобна на ролята на форманта 
се при хърватския и сръбския глагол ідгаѓі зе, който прави глагола непреходен, като 
блокира валентността му за пряко допълнение. Само че тук формантът си блокира 


валентността за непропозиционален подлог (Той заслужава да бъде наказан)" и така 


подлог става подчинената пропозиция (Заслужава си той да бъде наказан), а лич- 


ната форма на глагола става безлична. 


8. От изложеното дотук могат да се направят някои заключения: 

8.1. Значението на форманта си към глагол може да бъде: 1) значение на лично 
възвратно местоимение (във валентност най-често за адресат или бенефициент 
и с функцията на непряко допълнение) - когато в контекста не се подразбира из- 
рично възвратност за тази валентност и това трябва да се изрази със самия фор- 
мант; 2) на съчетание от горното значение със значение на притежателно възвратно 
местоимение - пак при същото контекстуално условие; 3) на формална словооб- 
разувателна частица, с помощта на която се образува съответната лексема, без от 
съвременна гледна точка формантът да придава каквото и да било свое значение; 
4) на словообразувателна частица, която модифицира семантичната структура на 
основния глагол (по-близка до лексикалното или по-близка до прагматичното ниво); 
5) на прагматическа частица, която изразява някакъв вид отношение на говорещия / 
извършителя към действието; 6) съчетание от значението на възвратно местоимение 
(лично или притежателно) със значението на прагматическа частица; 7) на частица 
с граматическа функция (блокира свързването с непропозиционален подлог). 

По-конкретно, при глаголите от типа спомням си (т. 1.) формантът изпълнява 
ролята на формална частица; при глаголите за говорене (на самия себе си) от типа на 


казвам си (т. 21.) имаме функция на възвратно лично местоимение във валентност за 


5 Но можем да сметнем и обратното: че формалният подлог то е по-късна добавка в разговорния 
език 


6 Във варианта Той си заслужава да бъде наказан имаме, както казах по-горе, прагматическо значе- 
ние на интензификация на твърдението, т.е. = Той наистина заслужава да бъде наказан. 

адресат; при глаголите с възвратно непряко допълнение със семантика на бенефици- 
ент от типа на търся си, откъсвам си (т. 2.2.) формантът има функция на възвратно 
лично местоимение в съчетание с функция на прагматическа частица; при глаголите 
от типа на обувам си, нося си (т. з.) формантът може да съчетава значенията на двата 
вида възвратни местоимения - личното и притежателното, при което при недвусмис- 
лена възвратност на съответния участник в събитието формантът поема функция 
и на частица с прагматическо значение; при глаголи като дояждам си (яденето) 
от т. з. имаме чисто местоименно значение, съчетаващо значението на лично и на 
притежателно местоимение, а при глаголи от типа на имам си / нямам си (нещо), 
слагам си (пастите в плик) отт. з. - значение на притежателно местоимение в съ- 
четание със значение на прагматическа частица. По-нататък, във всички случаи на 
взаимновъзвратните глаголи от т. 4., от типа на говорят си, пречат си, разделят си 
(нещо), формантът изпълнява функцията на местоимение - само лично или лично и 
притежателно. При глаголите от т. 5.., с идеята за някакво собствено място, от типа 
на отивам си, лягам си, имаме словообразувателна частица, близка до лексикалното 
ниво, а при глаголите от т. 5.2. от типа на мисля си, знам си, почивам си и от т. 5.3., 
признавам си - словообразувателна частица, по-близка до прагматичното ниво; при 
всички глаголи от т. 6. със значение на отношение към изразяваното действие, от 
типа на съществувам си, пея си, хапвам си, (както) си знаят, имаме функция на 
прагматическа частица. Накрая, при безличните глаголи от т. 7. - струва си да, зас- 
лужава си да - формантът изпълнява функцията на формообразувателна частица. 

8.2. Когато определяме функцията на форманта си като частица, се открояват 
следните разновидности: 1) словообразувателна частица, която може да бъде час- 
тица са) чисто формална функция, без своя собствена семантика (при глаголите от 
типа спомням си, въобразявам си); със словообразувателна функция, но и сб) свое 
значение, което модифицира семантичната структура на основния глагол и което 
е по-близо или по-далеч от лексикалното ниво (отивам си - мисля си, почивам си, 
признавам си), 2) прагматическа частица (търся си, пея си и т.н.) или з) формо- 
образувателна частица - от лична образува безлична форма (струва си да). 

8.3. Приглаголният формант с местоименен произход си се използва в съвре- 
менния език с чисто местоименна функция само когато трябва да експлицира, че 
адресатът, бенефициентът или притежателят съвпадат с извършителя на действи- 
ето, и тогава той има задължителна употреба. Ако това се разбира от контекста 
или от семантиката на глагола, тогава употребата на този формант в тези валент- 
ности се свързва в по-малка или по-голяма степен с функцията на прагматическа 


частица и употребата му нее задължителна. Нее задължителна и употребата му като 

словообразувателна частица с модифициращо значение, близко до прагматичното 
(при групата мисля си, почивам си, знам си, признавам си). Задължителна е, от друга 
страна, употребата на форманта освен при посочената по-горе нужда от експликация 
на възвратния характер на съответната валентност още и при реципрочна употреба 
на глагола, както и в ролята на формална частица, на частица, създаваща самостоя- 
телно значение в рамките на полисемантична структура (в групата отиде си), или на 
формообразувателна частица. 

8.4. Споменатото прагматическо значение, което формантът си добавя към 
глагола, с който се употребява, и което е характерно за употребата в разговорния 
език, в настоящата работа беше класифицирано в следните разновидности: по-за- 
интересовано и по-живо отношение към изразяваното действие, основаващо се на 
неговата положителна оценка; характеристика на действието: действието е естест- 
вено за говорещия, защото съответства на същността на своя извършител; извър- 
шителят върши действието съвсем спокойно; действието носи на извършителя си 
наслаждение; говорещият интензифицира твърдението си; действието е обичайно 
за говорещия. 

Както бе отбелязано, прагматическото значение на частицата си прави нейната 
употреба незадължителна, словообразувателната й функция се свързва с неуеднак- 
вена задължителност - в зависимост от близостта към лексикалното или, обратно, 
към прагматическото ниво, а граматическата й функция я прави задължителна. 

8.5. В другите славянски езици, в които също се срещат глаголи с форманта 
з1, като например в хърватския или в чешкия език, тяхната употреба се основава на 
други принципи (при хърватския език в извършения тук анализ може да се предпо- 
ложи неговата употреба при глаголи, към които той играе ролята на местоимение със 
значение на адресат и бенефициент, напр.: Оп з!/е киріо; Опі зи з1 да гес). Затова ми 
се струва, че темата за тези глаголи е благодатна област за съпоставителни проучва- 
ния. А що се отнася до прагматическите значения на българските глаголи с форманта 
си - те са истинско предизвикателство пред преводачите на езици, в които такава 


употреба липсва. 

